**ИЗДАДЕНИ РАЗРЕШИТЕЛНИ ЗА СТРОЕЖ И ЗАПОЧНАТО СТРОИТЕЛСТВО НА НОВИ СГРАДИ В ОБЛАСТ СЛИВЕН ПРЕЗ ПЪРВОТО ТРИМЕСЕЧИЕ НА 2024 ГОДИНА**

По данни на Националния статистически институт през първото тримесечие на 2024 г. местните администрации на територията на област Сливен са издали **разрешителни за строеж** на 29 жилищни сгради със 77 жилища в тях и с 13 922 кв. м разгъната застроена площ (РЗП), и на 21 други сгради с 4 484 кв. м РЗП.

Спрямо предходното тримесечие издадените разрешителни за строеж на жилищни сгради намаляват с 27.5%, но жилищата в тях се увеличават с 1.3%, а общата им застроена площ - с 21.4%. Броят на издадените разрешителни за строеж на други сгради нараства с 10.5%, докато разгънатата им застроена площ намалява с 46.3%.

В сравнение с първото тримесечие на 2023 г. броят на издадените разрешителни за строеж на нови жилищни сгради е по-малко със 17.1%, но жилищата в тях са повече с 35.1%, а общата им застроена площ - с 61.6%. Броят на издадените разрешителни за строеж на други сгради е по-малко с 12.5%, а съответната им РЗП намалява с 49.8%.

През първото тримесечие на 2024 г. в област Сливен е **започнал строежът** на 39 жилищни сгради с 57 жилища в тях и със 7 995 кв. м обща застроена площ, и на 12 други сгради с 6 309 кв. м РЗП.

Спрямо предходното тримесечие броят на започнатите жилищни сгради се увеличава с 25.8%, докато жилищата в тях са по-малко с 53.3%, а общата им застроена площ - с 53.0%. Броят на започнатите други сгради намалява с 20.0%, а общата им застроена площ - с 33.1%.

В сравнение с първото тримесечие на 2023 г. започнатите жилищни сгради се увеличават със 129.4%, жилищата в тях - повече от два пъти, а общата им застроена площ - с 87.8%. Броят на започнатите други сгради намалява с 40.0%, но тяхната РЗП нараства с 18.1%.

**Методологични бележки**

Тримесечното статистическо наблюдение за издадените разрешителни за строеж и започнатото строителство осигурява информация както за издадените от местните администрации разрешителни за строеж, така и за започнатото строителство на нови сгради според техния вид и разгъната застроена площ. Тази информация може да се използва като индикатор за бъдещата активност на строителните предприятия в страната. Видовете сгради се посочват в съответствие с Класификацията на сградите и строителните съоръжения (КСC - 2001) и се подразделят на:

• Жилищни - сгради, полезната площ на които в голямата си част е предназначена за жилищни цели за постоянно обитаване.

• Нежилищни - сгради за различни нежилищни нужди, които включват:

**-** административни - офиси и сгради за административна дейност на ведомства и други организации и сдружения (представителни сгради - банки, пощи, правителствени сгради, сгради за конференции, конгреси, съдилища, общини);

- други сгради - всички останали видове сгради, предназначени за различни дейности: производствена, търговска, транспортна, просветна, културна, спортна, селскостопанска, здравеопазване, бази за почивка и краткосрочно пребиваване (хотели, мотели, почивни домове, хижи и др.).

Разгъната (обща) застроена площ на сградите е сумата от застроените площи на всички етажи по външни измерения.

Повече информация и данни за издадените разрешителни за строеж и започнатото строителство на нови сгради са достъпни в Информационна система „ИНФОСТАТ“ (<https://infostat.nsi.bg/infostat/pages/module.jsf?x_2=99>) и на сайта на НСИ, раздел „Други месечни и тримесечни данни“ (<http://www.nsi.bg/node/13215/>).